4.

L-Istati Membri għandhom jipprovdu l-varjabbli li ġejjin dwar il-benefiċjarji, f’konformità mat-tfassil speċifiku tal-interventi u l-loġika ta’ intervent tagħhom: (a) B010: l-ID unika tal-benefiċjarju Din il-kaxxa tipprovdi l-istess identifikatur uniku tal-benefiċjarju użat għad-data dwar l-interventi fil-varjabbli tal-monitoraġġ M030, imsemmija fil-punt 2(a)(iii) ta’ dan l-Anness; (b) B020: il-ġeneru Din il-kaxxa tipprovdi informazzjoni dwar il-ġeneru tal-benefiċjarju. F’każ li l-benefiċjarju jkun grupp ta’ persuni fiżiċi, persuna ġuridika jew grupp ta’ persuni ġuridiċi, għandu jiġi rrapportat il-ġeneru tal-maniġer(s) ewlieni/ewlenin tal-azjenda agrikola. Il-maniġer ewlieni tfisser il-persuna li għandha s-setgħa li tieħu deċiżjonijiet fir-rigward tal-attivitajiet agrikoli li jitwettqu fl-azjenda agrikola u li tassumi l-benefiċċji u r-riskji finanzjarji relatati ma’ dawk l-attivitajiet. L-Istati Membri jistgħu jipprovdu data ta’ spjegazzjoni addizzjonali dwar is-sehem ta’ responsabbiltajiet maniġerjali eżerċitati skont il-kategorija tal-ġeneru; (c) B030: bidwi żagħżugħ Din il-kaxxa tipprovdi informazzjoni dwar jekk il-benefiċjarju huwiex bidwi żagħżugħ, jiġifieri taħt il-limitu tal-età stabbilit mill-Istati Membri fil-Pjanijiet Strateġiċi tal-PAK tagħhom skont l-Artikolu 4(6) tar-Regolament (UE) 2021/2115. L-Istati Membri għandhom jipprovdu din l-informazzjoni għall-benefiċjarji kollha li huma persuni fiżiċi. Għal gruppi ta’ persuni fiżiċi jew entitajiet ġuridiċi, l-informazzjoni għandha tiġi pprovduta biss għall-benefiċjarji mogħtija appoġġ għat-tiġdid ġenerazzjonali skont l-Artikolu 30, l-Artikolu 75(2), il-punt (a), u l-Artikolu 77 tar-Regolament (UE) 2021/2115); (d) B040: post ġeografiku – muniċipalità Din il-kaxxa tipprovdi l-kodiċi tal-Unità Amministrattiva Lokali tal-muniċipalità fejn tinsab il-maġġoranza taż-żona tal-benefiċjarju jew iż-żona kollha kemm hi jew fejn jinsab il-bini ewlieni tal-azjenda; (e) B050: żona b’restrizzjonijiet naturali jew restrizzjonijiet speċifiċi oħra Din il-kaxxa tindika jekk l-azjenda tinsabx f’żona b’restrizzjonijiet naturali jew b’restrizzjonijiet speċifiċi oħra kif imsemmi fl-Artikolu 71 tar-Regolament (UE) 2021/2115. L-azjenda għandha tiġi kklassifikata bħala li tinsab f’żona b’restrizzjonijiet naturali jew restrizzjonijiet speċifiċi oħra meta ż-żona kollha tal-benefiċjarju jew il-maġġoranza tagħha jew il-bini ewlieni tal-azjenda jkun jinsab f’żona b’restrizzjonijiet naturali jew restrizzjonijiet speċifiċi oħra. Meta benefiċjarju jingħata appoġġ skont l-Artikolu 71 ta’ dak ir-Regolament, l-azjenda tiegħu għandha tiġi kklassifikata bħala li tinsab f’żona b’restrizzjonijiet naturali jew restrizzjonijiet speċifiċi oħra; (f) B060: żona vulnerabbli għan-nitrati Din il-kaxxa tindika jekk l-azjenda tinsabx f’żona vulnerabbli għan-nitrati indikata skont id-Direttiva tal-Kunsill 91/676/KEE (1). L-azjendi għandhom jiġu kklassifikati bħala li jinsabu f’żona vulnerabbli għan-nitrati meta ż-żona kollha tal-benefiċjarju jew il-biċċa l-kbira tagħha jew il-bini ewlieni tal-azjenda jkunu jinsabu f’żona vulnerabbli għan-nitrati; (g) B070: il-karatteristiċi tal-post tal-azjenda agrikola fi pjan ta’ ġestjoni ta’ baċir tax-xmara Il-kaxxa tindika jekk l-azjenda tinsabx f’żona inkluża fi pjan ta’ ġestjoni ta’ baċir tax-xmara msemmi fl-Artikolu 72(3), il-punt (c), tar-Regolament (UE) 2021/2115. L-azjendi jiġu kklassifikati bħala li jinsabu f’żona inkluża fi pjan ta’ ġestjoni ta’ baċir tax-xmara meta ż-żona kollha tal-benefiċjarju jew il-biċċa l-kbira tagħha jew il-bini ewlieni tal-azjenda jkun jinsab f’żona inkluża fi pjan ta’ ġestjoni ta’ baċir tax-xmara; (h) B080: Żona ta’ Natura 2000 Il-kaxxa tindika jekk l-azjenda tinsabx f’żona ta’ Natura 2000 kif imsemmi fl-Artikolu 72(3), il-punt (a), tar-Regolament (UE) 2021/2115. L-azjendi jiġu kklassifikati bħala li jinsabu fiż-żona ta’ Natura 2000 meta ż-żona kollha tal-benefiċjarju jew il-biċċa l-kbira tagħha jew il-bini ewlieni tal-azjenda jkun jinsab f’żona ta’ Natura 2000. L-Istati Membri jistgħu jipprovdu data ta’ spjegazzjoni addizzjonali dwar is-sehem taż-żona tal-impriża f’żona ta’ Natura 2000; (i) B090: azjenda organika Il-kaxxa tindika jekk l-azjenda titkabbarx b’mod organiku kif stabbilit fir-Regolament (UE) 2018/848 tal-Parlament Ewropew u tal-Kunsill (2), titkabbarx parzjalment b’mod organiku jew ma titkabbarx b’mod organiku. L-azjenda għandha tiġi kklassifikata bħala mkabbra b’mod organiku meta ż-żona kollha tal-benefiċjarju jew il-parti l-kbira tagħha (> 50 % taż-żona totali) titkabbar b’mod organiku u parzjalment b’mod organiku meta parti żgħira biss taż-żona tal-benefiċjarju (< 50 % taż-żona totali) titkabbar b’mod organiku; (j) B100: l-għadd ta’ ettari ta’ raba’ li jinħadem iddikjarat Din il-kaxxa tipprovdi l-għadd totali ta’ ettari ta’ raba’ li jinħadem kif definit mill-Istati Membri fil-Pjanijiet Strateġiċi tal-PAK tagħhom skont l-Artikolu 4(3), il-punt (a), tar-Regolament (UE) 2021/2115; (k) B110: l-għadd ta’ ettari ta’ bwar permanenti ddikjarati Din il-kaxxa tipprovdi l-għadd totali ta’ ettari ta’ żona ta’ bwar permanenti kif definit mill-Istati Membri fil-Pjanijiet Strateġiċi tal-PAK tagħhom skont l-Artikolu 4(3), il-punt (c), tar-Regolament (UE) 2021/2115; (l) B120: l-għadd ta’ ettari b’għelejjel permanenti ddikjarati Din il-kaxxa tipprovdi l-għadd totali ta’ ettari ta’ żona ta’ għelejjel permanenti kif definit mill-Istati Membri fil-Pjanijiet Strateġiċi tal-PAK tagħhom skont l-Artikolu 4(3), il-punt (b), tar-Regolament (UE) 2021/2115; (m) B130: l-għadd ta’ ettari ta’ żoni oħra eliġibbli għal pagamenti diretti Din il-kaxxa tipprovdi l-għadd totali ta’ ettari li fuqhom ma ssir l-ebda attività agrikola, iżda li tkun xorta waħda eliġibbli għal pagamenti diretti skont l-Artikolu 4(4), il-punt (c), tar-Regolament (UE) 2021/2115; (n) B141: KAAT 2 - għadd ta’ ettari ta’ artijiet mistagħdra u torbieri - bwar permanenti Din il-kaxxa tipprovdi l-għadd totali ta’ ettari ta’ bwar permanenti f’artijiet mistagħdra u f’torbieri soġġetti għall-KAAT 2 kif stabbilit fl-Anness III tar-Regolament (UE) 2021/2115; (o) B142: KAAT 2 - għadd ta’ ettari ta’ artijiet mistagħdra u torbieri - raba’ li jinħadem Din il-kaxxa tipprovdi l-għadd totali ta’ ettari ta’ raba’ li jinħadem f’art mistagħdra u f’torbieri li huma soġġetti għall-KAAT 2; (p) B143: KAAT 2 - għadd ta’ ettari ta’ artijiet mistagħdra u torbieri - għelejjel permanenti Din il-kaxxa tipprovdi l-għadd totali ta’ ettari ta’ għelejjel permanenti f’art mistagħdra u f’torbieri li huma soġġetti għall-KAAT 2; (q) B150: KAAT 8 - għadd ta’ ettari użati biex jiġi ssodisfat is-sehem minimu ta’ raba’ li jinħadem iddedikat għal żoni u karatteristiċi mhux produttivi Din il-kaxxa tipprovdi l-għadd totali ta’ ettari, qabel il-fatturi ta’ ponderazzjoni possibbli, użati biex jiġi ssodisfat is-sehem minimu ta’ raba’ li jinħadem iddedikat għal żoni u karatteristiċi mhux produttivi taħt il-KAAT 8 kif stabbilit fl-Anness III tar-Regolament (UE) 2021/2115. L-Istati Membri għandhom jipprovdu diżaggregazzjoni ta’ dan il-varjabbli tal-benefiċjarju kif ġej: (i) B151: KAAT 8 – l-għadd ta’ ettari ta’ raba’ mistrieħ; (ii) B152: KAAT 8 – l-għadd ta’ ettari ta’ ringieli ta’ sġajriet, ta’ siġar individwali jew ta’ grupp ta’ siġar, ringieli ta’ siġar; (iii) B153: KAAT 8 – l-għadd ta’ ettari ta’ ġmiem madwar l-għelieqi, ta’ rqajja’ jew ta’ biċċiet art ta’ lqugħ; (iv) B154: KAAT 8 – l-għadd ta’ ettari ta’ fosos u xmajjar; (v) B155: KAAT 8 – l-għadd ta’ ettari ta’ għadajjar żgħar u ta’ artijiet mistagħdra żgħar; (vi) B156: KAAT 8 – l-għadd ta’ ettari ta’ ħitan tas-sejjieħ; (vii) B157: KAAT 8 – l-għadd ta’ ettari ta’ cairns; (viii) B158: KAAT 8 – l-għadd ta’ ettari ta’ art imtarrġa; (ix) B159: KAAT 8 – l-għadd ta’ ettari ta’ karatteristiċi kulturali; (x) B160: KAAT 8 – l-għadd ta’ ettari ta’ żoni u karatteristiċi mhux produttivi oħrajn; (xi) B161: KAAT 8 – l-għadd ta’ ettari ta’ għelejjel tat-titwiq ikkultivati mingħajr l-użu ta’ prodotti għall-protezzjoni tal-pjanti; (xii) B162: KAAT 8 – l-għadd ta’ ettari ta’ għelejjel li jiffissaw in-nitroġenu kkultivati mingħajr l-użu ta’ prodotti għall-protezzjoni tal-pjanti; (r) B170: KAAT 9 - l-għadd ta’ ettari soġġetti għall-projbizzjoni fuq il-konverżjoni jew il-ħrit Din il-kaxxa tipprovdi l-għadd ta’ ettari li huma soġġetti għall-projbizzjoni fuq il-konverżjoni jew il-ħrit ta’ bwar indikati bħala bwar permanenti ambjentalment sensittivi f’siti ta’ Natura 2000 skont il-KAAT 9 kif stabbilit fl-Anness III tar-Regolament (UE) 2021/2115. L-Istati Membri għandhom jipprovdu l-informazzjoni li ġejja: (i) B171: KAAT 9 – l-għadd ta’ ettari ta’ bwar permanenti f’siti ta’ Natura 2000; (ii) B172: KAAT 9 – l-għadd ta’ ettari ta’ bwar permanenti indikati bħala bwar permanenti ambjentalment sensittivi f’siti ta’ Natura 2000 protetti taħt il-KAAT 9 u ddikjarati mill-bdiewa; (s) B180: l-għadd ta’ ettari ta’ bwar permanenti indikati bħala ambjentalment sensittivi barra mis-siti ta’ Natura 2000, protetti taħt il-kamp ta’ applikazzjoni tal-KAAT u ddikjarati mill-bdiewa, fejn applikabbli.